D'outa man, el movimientu monacal, con orixe n'Uriente, entama nel sieglu V a espardise pur Europa. Nos monasteiros s'aguespan pelegrinos, maletos y deshauciaos, escomencipiandu asín l'aniciu de los hospicios ou hospitales, manque la medicina prauticada pur monxos y sacerdotes escarecía, en xeneral, de base racional. Nel Conciliu de Clermont, en 1130, llegará prohibise a tolos clérigos el deprendizax de cualisquier forma de medicina, y nel cuartu Conciliu del Letrán (1215) s'axebra a los internistas de los ciruxanos a causa de la murnia fama que alquieren aquestos últimos ("tayadores"), en parte propalada pulos primeiros ("garladors"). Esisten antecedentes de cadarmas asemeyadas a hospitales na Índia y en Roma, mas la sua dimensión y conceición de guey día ye debíu al modelu monásticu encetáu pur SaBenitu en Montecasinu, y a las suas variantes posteriores anomeadas lleproserias ou llzaretos, n'honor al sou fundador SaLlázaru. Asicasi, el mayor hospital cuñecíu n'aqueillas datas asitíaba en El Cairu: AL-Mansur, recintu hospitalariu fundáu en 1283 y que taba yá dividíu en salas d'especialidaes médicas, al xeitu autual, contaba con una seción de dietética cordinada cuna cocina del hospital, una sala pa pacientes esternos, sala de conferencias y biblioteca.